Presidenti Obama në Bagdat: Vendasit të marrin përgjegjësitë
Zoti Obama u takua me komandantë ushtarakë dhe trupa amerikane në Kampin Victory si dhe me kryeministrin irakian Nuri al-Maliki
Avioni presidencial “Air Force One” arriti në Bagdad pa paralajmërim pas një fluturimi dy orësh nga Stambolli. Kjo ishte vizita e parë e zotit Obama në Irak në cilësinë e presidentit. Ai e kishte vizituar Irakun si pjesë e një delegacioni të Senatit në vitin 2006 dhe një herë tjetër si kandidat për president vitin e kaluar. Qëllimi kryesor i vizitës ishte të takohej me trupat amerikane në Irak dhe me komandantët e tyre. Presidenti shkoi në kampin “Victory”, një bazë ushtarake amerikane në periferi të Bagdatit ku u dha mbështetjen e tij rreth 600 trupave që brohorisnin. Presidenti u tha ushtarakëve se operacioni amerikan në Irak ka mbërritur në një pikë kyçe ndërsa prania amerikane po ulet dhe populli irakian po merr përsipër sigurinë e vendit. Zoti Obama tha se Shtetet e Bashkuara nuk mund të marrin vendimet për qeverinë irakiane. Por ai u tha trupave në Kampin “Victory” se Amerika do të jetë një partnere besnike, ndërsa Shtetet e Bashkuara do të marrin një rol të ri -nga ai luftarak në rol stërvitor për ushtrinë irakiane. Presidenti tha se ushtarët amerikanë do të luajnë një rol të rëndësishëm në stabilitetin e Irakut në mënyrë që ky vend të mos shndërrohet në strehë për terroristët dhe që Iraku të jetë një fqinj dhe aleat i mirë. “Kështu,” tha presidenti, “trupat tona mund të kthehen në atdhe”. Në kampin “Victory”, Presidenti zhvilloi një takim kokë më kokë me kryekomandatin ushtarak në Irak, gjeneralin Rei Odierno, dhe e siguroi atë se theksi i administratës së tij tek Afganistani dhe Pakistani nuk do të thotë që do të bjerë vëmendja nga Iraku. Zoti Obama kishte në plan të fluturonte me helikopter për në Zonën e Blertë në Bagdad për t’u takuar me kryeministrin Nuri al-Maliki dhe presidentin Xhalal Talabani. Por fluturimi nuk ishte i mundur si pasojë e kohës së keqe. Udhëheqësit irakianë u takuan me presidentin në kampin “Victory”. Zoti Obama tha se i kishte deklaruar kryeministrit irakian se Uashingtoni është i vendosur për të ndihmuar Irakun të bëhet sovran, i qendrueshëm dhe i pavarur. Presidenti ka bërë publike planet e administratës së tij për të tërhequr trupat luftarake nga Iraku deri në fund të vitit 2010. Vizita e presidentit në Irak ishte ndalesa e fundit pas një udhëtimi të gjatë jashtë vendit që përfshiu samitin ekonomik në Londër, një takim me aleatët e NATOs në kufirin franko-gjerman, bisedime me udhëheqësit e radhës të Bashkimit Europian në Pragë si dhe një vizitë në Turqi. //ek